സില്വര് ലൈന്: സമഗ്ര പദ്ധതി റിപ്പോര്ട്ട് തയാറാക്കിയത് സര്വേയും എസ്റ്റിമേറ്റും പൂര്ത്തിയാക്കാതെ, 64,000 കോടിയില് പദ്ധതി പൂര്ത്തിയാകുമെന്നുള്ള കെറെയിലിന്റെ വാദം പൊള്ള പത്തനംതിട്ട : സില്വര് ലൈന് റെയില്വേ പാതയ്ക്കു വേണ്ടി സമഗ്ര പദ്ധതി റിപ്പോര്ട്ട് ഡി.പി.ആര് തയാറാക്കിയതു പ്രാരംഭ നടപടികള് പൂര്ണമാക്കാതെ. ഇതോടെ, 64,000 കോടി രൂപ ചെലവില് പദ്ധതി പൂര്ത്തിയാകുമെന്നുള്ള കെറെയില് അധികൃതരുടെ വാദം പൊള്ളയാണെന്നും വ്യക്തമായി. ലേസര് സര്വേ മാത്രമാണു നടത്തിയത്. വിവിധ പ്രദേശങ്ങളില് പാതയുടെയും നിലവിലുള്ള കെട്ടിടങ്ങളുടെയും മലനിരകളുടെയും ഉയരം കണക്കാക്കുന്നതിനുള്ള ടോപ്പോഗ്രാഫിക്കല് സര്വേ നടത്തിയിട്ടില്ല. പദ്ധതി മേഖലയിലെ ജലനിരപ്പ്, ജലാശയങ്ങള്ക്കു മുകളിലൂടെയുള്ള പാലം, എലിവേറ്റഡ് പാലം, മണ്ണിന്റെ ഘടന, അടിത്തറ നിര്മാണത്തെപ്പറ്റിയുള്ള വിലയിരുത്തല് എന്നിവ കണക്കാക്കാനുള്ള ഹൈഡ്രോഗ്രാഫിക് പഠനവും നടത്തിയില്ല. ഈ സര്വേകള് നടത്താന് ടെന്ഡര് ക്ഷണിച്ചതു കഴിഞ്ഞയാഴ്ചയാണ്. സ്റ്റേഷനുകളുടെ രൂപരേഖ, എസ്റ്റിമേറ്റ് എന്നിവയും തയാറാക്കിയിട്ടില്ല. പത്തു സ്റ്റേഷനുകളുടെ നിര്മാണത്തിനു പ്ലാന് തയാറാക്കുന്നതിനു ടെന്ഡര് ക്ഷണിച്ചത് ഏതാനും ദിവസം മുമ്ബാണ്. പദ്ധതി പൂര്ത്തിയാകുമ്ബോള് 1,30,000 കോടി രൂപ ചെലവാകുമെന്ന നിതി ആയോഗിന്റെ നിഗമനം ശരിയാണെന്നു വ്യക്തമാക്കുന്ന കാര്യങ്ങളാണു പുറത്തുവരുന്നത്. സ്വന്തം പദ്ധതിയെന്നു വരുത്തിത്തീര്ക്കാന് സര്ക്കാര് വളഞ്ഞ വഴിയില് നടത്തുന്ന ശ്രമങ്ങള് സംസ്ഥാനത്തെ കടക്കെണിയിലാക്കുമെന്ന ആരോപണം ഇതോടെ ശക്തമായി. മറ്റു സംസ്ഥാനങ്ങളില് അതിവേഗ, അര്ധ അതിവേഗ പാതകളുടെ നിര്മാണം കേന്ദ്ര സര്ക്കാരിന്റെ അധീനതയിലുള്ള നാഷണല് ഹൈസ്പീഡ് റെയില് കോര്പ്പറേഷനാണു നടത്തുന്നത്. സില്വര് ലൈന് പദ്ധതിയാകട്ടെ, റെയില്വേയുമായി ബന്ധപ്പെട്ട വിവിധ പദ്ധതികള് നടപ്പാക്കുന്നതിനുവേണ്ടി സംസ്ഥാന സര്ക്കാര് രൂപീകരിച്ച കേരളാ റെയില് ഡെവലപ്മെന്റ് കോര്പ്പറേഷന്റെ ചുമതലയിലാണ്. റെയില്വേയുടെ സമ്മതവും കേന്ദ്ര സഹായവും ലക്ഷ്യമിട്ടാണ് ഇതു ചെയ്തത്. എന്നാല് ബജറ്റ് പദ്ധതിയല്ലാത്തതിനാല് കേരളം ഉദ്ദേശിക്കുന്നത്ര പണം കേന്ദ്രത്തില്നിന്നു ലഭിക്കില്ലെന്നു വ്യക്തമായി. സജിത്ത് പരമേശ്വരന്